Nicholas Hawksmoor

Nicholas Hawksmoor (født sannsynligvis 1661 i East Drayton i  Nottinghamshire, død 25. mars 1736) var en engelsk arkitekt. 

Hawksmoor kom til London 1679 eller 1680 og ble assistent for Christopher Wren. Omkrimg 1684 ble han Wrens personlige sekretær, og arbeidet på en rekke av Wrens prosjekter i og omkring London, bl.a. St. Paul's Cathedral, flere av kirkene i City som var ødelagt av brannen 1666,  Chelsea Hospital, Greenwich Hospital og Hampton Court Palace.  

Fra 1699 samarbeidet han med Sir John Vanbrugh, et samarbeid som ble en uvanlig kreativ kombinasjon av komplementære begavelser. Dette resulterte bl.a. i de store slottsanleggene Castle Howard (1699–21) og Blenheim Palace (1705–1725), som Vanbrugh vanligvis har fått æren for. Hawksmoors berømmelse som selvstendig arkitekt hviler først og fremst på de seks kirkene han tegnet i London etter oppdrag fra en kommisjon oppnevnt av Parlamentet 1711, St Alfege's Church, Greenwich (1712–16), St Anne's, Limehouse (1714–22), Christ Church, Spitalfields (1714–28) St George in the East, Wapping (1714–22), St George's Church, Bloomsbury (1716–30) og St Mary Woolnoth (1716–26). 

Han tegnet også i et "modernisert" gotisk formuttrykk, bl.a. flere bygninger for All Souls College, Oxford (1716–33), og vesttårnene på Westminster Abbey (1734–45).

Referanser

Litteratur
 Downes, Kerry: Nicholas Hawksmoor London (1969)
 Pierre De la Ruffiniere du Prey: Hawksmoor's London Churches: Architecture and Theology. London/Chicago (2000)
 Vaughan Hart: Nicholas Hawksmoor: Rebuilding Ancient Wonders (2002)

Engelske arkitekter
Personer fra distriktet Bassetlaw